INFORMATĪVAIS ZIŅOJUMS

**„Par 2011.gada 16. decembra Vispārējo lietu ministru padomi, kur aicināti ministri, kas atbildīgi par Kohēzijas politikas jautājumiem”**

1. **Informācija par Ministru padomē izskatāmajiem jautājumiem**

Š.g. 16. decembrī Briselē, Beļģijā notiks Vispārējo lietu ministru padome ar mērķi diskutēt par Kohēzijas politikas regulu priekšlikumu stratēģiskajiem aspektiem.

Sanāksmes laikā tiks prezentēts Eiropas Savienības Polijas prezidentūras progresa ziņojums, kas atspoguļos sarunu kopsavilkumu par Kohēzijas politikas regulu priekšlikumiem līdz šim brīdim. Tāpat plānota viedokļa apmaiņa par politiski jūtīgiem stratēģiskās plānošanas un tematiskās koncentrēšanās jautājumiem. Ministru pusdienās savukārt plānots runāt par politikas snieguma un efektivitātes uzlabošanu nākotnē.

1. **Informācija par jautājumu un tā virzību**

Š.g. 6. oktobrī Eiropas Komisija publicēja Eiropas Savienības Kohēzijas politikas regulu priekšlikumus 2014. – 2020. gada plānošanas periodam, kas nosaka Kohēzijas politikas finansējuma sadalījuma principus dalībvalstu starpā, atbalsta jomas, kā arī kopīgos noteikumus Eiropas Reģionālās attīstības fonda, Eiropas Sociālā fonda, Kohēzijas fonda, Eiropas Lauksaimniecības fonda lauku attīstībai un Eiropas Jūrlietu un zivsaimniecības fondu vadības un ieviešanas jautājumos.

Polijas prezidentūras laikā (no 2011.gada vidus līdz beigām) norit „skaidrojošā” fāze un saturiski plānotas diskusijas ar uzsvaru uz stratēģiskās plānošanas un tematiskās koncentrēšanās jautājumiem. Sagatavošana darbs norit Eiropas Savienības Padomes Strukturālo pasākumu darba grupā, tāpat tiek organizēti tehniskie semināri, Eiropas Komisijai sniedzot atbildes uz dalībvalstu jautājumiem par priekšlikumu.

Š.g. 25. novembrī notika neformālā ministru padome Poznaņā, Polijā, kur tika pieņemti prezidentūras secinājumi par teritoriālo dimensiju Eiropas Savienības politikās un Kohēzijas politikas nākotni. Secinājumu sadaļa, kas attiecināma uz Kohēzijas politikas regulu priekšlikumiem ir vispārīga, nosakot, ka politikai jākļūst efektīvākai, jāsniedz ieguldījums ES2020 stratēģijas mērķu sasniegšanā, tajā pašā laikā attīstot katra reģiona potenciālu. Tāpat secinājumos pausts atbalsts teritoriālai pieejai politiku veidošanā, uzlabotai stratēģiskai plānošanai, resursu koncentrācijai, lielākam uzsvaram uz politikas rezultātu, stiprinot uzraudzības un izvērtēšanas lomu.

Jautājumam ir cieša sasaiste ar diskusijām par Eiropas Savienības daudzgadu budžetu 2014.-2020. gadam. Šī gada 5. decembra Vispārējo lietu ministru padomē tika prezentēts Eiropas Savienības Polijas prezidentūras progresa ziņojums par Eiropas Savienības daudzgadu budžeta 2014. -2020. gada sarunām. Ziņojumā apkopotas Eiropas Savienības dalībvalstu izteiktās atšķirīgās nostājas par Kohēzijas politikas mērķiem, piešķirto finansējumu un sadalījumu pa reģioniem, kā arī nosacījumiem, snieguma rezervi, pārejas reģionu kategorijas izveidi, absorbcijas griestiem (capping), līdzfinansējuma likmēm, teritoriālo kohēziju un Eiropas Infrastruktūras savienojumu instrumenta sasaisti ar Kohēzijas fondu.

ES prezidentūras progresa ziņojums par Kohēzijas politikas regulu piedāvājumiem ietver vispārīgus novērojumus par diskusiju gaitu un dažādos dalībvalstu viedokļus par stratēģiskās plānošanu, tematisko koncentrāciju, ex-ante nosacījumiem, snieguma rezervi, teritoriālo attīstību, makroekonomiskiem nosacījumiem un Eiropas Savienojuma instrumentu. Šo progresa ziņojumu plānots izskatīt 12. decembra Pastāvīgo pārstāvju komitejas sanāksmē.

Procesa turpinājumā ienākošā Dānijas prezidentūra ar 2012.gadu uzsāks nākamo „sarunu fāzi”, lai mazinātu dalībvalstu viedokļu atšķirības galvenajos jautājumos, savukārt 2012.gada beigās/2013.gada sākumā norisināsies „noslēguma fāze", lai sagatavotu un panāktu gala vienošanos par Eiropas Savienības daudzgadu budžetu, tai skaitā Kohēzijas politikas principiem un finansējuma sadalījumu.

1. **Latvijas viedoklis par sanāksmes laikā diskutējamiem jautājumiem**

Latvijas viedoklis par debates jautājumiem, kā arī par prezidentūras progresa ziņojumu sagatavots balstoties uz Pozīciju Nr.1 par ES Kohēzijas politikas regulu priekšlikumiem 2014. – 2020. gada plānošanas periodam un Pozīciju Nr.1 Par Eiropas Savienības daudzgadu budžetu 2014.-2020.gadam.

* 1. **Stratēģiskā plānošana**

**Diskusiju jautājums:**

Vai Jūs piekrītat, ka Vienoto stratēģisko ietvaru apstiprina Padome un Eiropas Parlaments? Ja, jā, vai tas varētu būt Kopīgās vispārīgās regulas pielikums?

**Latvijas viedoklis:**

**Latvijai ir būtiski uzsākt ES fondu ieviešanu 2014. gada janvārī.** Lai to nodrošinātu, nepieciešama savlaicīga Vienotā stratēģiskā ietvara izstrāde, kas dotu pietiekoši laika dalībvalstīm izstrādāt un apstiprināt Partnerības līgumu un darbības programmas līdz 2014. gadam. Latvija neiebilst pret Eiropas Komisijas un Eiropas Savienības Polijas prezidentūras ierosinājumu iekļaut Vienoto stratēģisko ietvaru Kopīgās vispārējās regulas pielikumā un apstiprināt to Padomē un Eiropas Parlamentā, ja tas nodrošinās savlaicīgāku tā apstiprināšanu.

**Diskusiju jautājums:**

Vai Jūs piekrītat, ka vislabākais veids, kā nodrošināt skaidru saikni starp ES2020 stratēģiju un dalībvalstu, reģionu un teritoriju attīstības vajadzībām ir izmantot Konkrētām valstīm adresētos ieteikumus, kā galveno instrumentu? Vai Nacionālās reformu programmas ir labāka alternatīva?

**Latvijas viedoklis:**

Visiem Eiropas Savienības budžeta instrumentiem nākotnē ir jāsniedz ieguldījums „ES 2020” stratēģijas mērķu sasniegšanā. Eiropas Savienības mazāk attīstītajām dalībvalstīm/ reģioniem nebūtu jāliek par pienākumu pilnībā sasaistīt Kohēzijas politikas atbalstu ar „ES 2020” stratēģijas mērķiem, tā kā joprojām ir daudz pamata infrastruktūras un citu pamatvajadzību, kas netiek uzrunātas „ES 2020” stratēģijas ietvaros, bet to risināšana nodrošinātu Eiropas Savienības reģiona/dalībvalsts sociālekonomisko attīstību un pietuvošanos Eiropas Savienības vidējam attīstības līmenim. Jāņem vērā, ka reģiona izaugsme nevar tikt nodrošināta, tikai atbalstot „ES 2020” stratēģijas mērķus, kas tiek integrēti Nacionālajās reformu programmās un demonstrē Eiropas Savienības dalībvalstu attīstības vajadzības, jo sakārtota infrastruktūra arī ir izaugsmes un „ES 2020” mērķu sasniegšanas priekšnosacījums.

Latvija uzsver, ka konkrētām valstīm adresētie ieteikumi, kas tiek katru gadu pārskatīti, tikai iesaka Eiropas Savienības dalībvalstij iespējamos attīstības virzienus un nevar būt par pamatu ilgtermiņa Kohēzijas politikas investīciju plānošanai.

* 1. **Tematiskā koncentrēšanās**

**Diskusiju jautājums:**

Vai Jūs piekrītat, ka piedāvātā finansējuma iezīmēšana (kura?) varētu tikt uzskatīta par Eiropas līmeņa izejas punktu, kas varētu tikt izmantots tālākām sarunām starp dalībvalsti/reģionu un Eiropas Komisiju par finansējuma iezīmēšanu Partnerības līguma ietvarā?

**Latvijas viedoklis:**

Latvija neatbalsta obligāti atbalstāmo Kohēzijas politikas prioritāšu un finansējuma apjoma tām iezīmēšanu (*earmarking*) kā mehānismu, kas nodrošina Kohēzijas politikas tematisko koncentrāciju. Dalībvalstīm nepieciešama lielāka elastība investīciju plānošanā atbilstoši katra reģiona/dalībvalsts vajadzībām.

Latvija uzskata, ka Kohēzijas politikai jābūt tematiski fokusētai, lai tās ieviešana novestu pie nozīmīgiem rezultātiem un demonstrētu pievienoto vērtību. Tādēļ būtu nepieciešams veidot sistēmu, kas liktu katrai dalībvalstij izvēlēties un ieviest ierobežotu skaitu tematisko mērķu, kas būtu skaidri definētas un saprotamas, nodrošinot efektīvu politikas mērķu un kvantificējamu rezultātu sasniegšanu. Eiropas Savienības mazāk attīstītie (konverģences) reģioni varētu atbalstīt salīdzinoši lielāku skaitu prioritāšu un salīdzinoši lielāku daļu Kohēzijas politikas finansējumu novirzīt konkrētā reģiona attīstības vajadzībām.

* 1. **Politikas snieguma un efektivitātes uzlabošana**

**Diskusiju jautājums:**

Vai Jūs piekrītat, ka ir nepieciešami negatīvi un pozitīvi stimuli ir nepieciešami, lai nodrošinātu Kohēzijas politikas augstas kvalitātes sniegumu? Vai Jūs domājat, ka pielietojami arī citi mehānismi, ārpus tiem, ko šobrīd piedāvā Eiropas Komisija, lai uzlabotu Kohēzijas politikas efektivitāti.

**Latvijas viedoklis:**

Kohēzijas politikai ir jābūt uz rezultātiem vērstai politikai, kā ietvaros dalībvalstij būtu jāatskaitās par sasniegtajiem rezultātiem, nevis izlietoto naudas apjomu, uzsvaru liekot uz šīs politikas efektivitāti.

Latvija uzskata, ka šāda pārorientācija uz rezultātu ir iespējama, ja būtiski tiek samazina izmaksu atbilstības kontroļu slogu Eiropas Savienības fondu sistēmā, kas ļautu valstu administrācijām koncentrēties uz rezultātu sasniegšanu un mazinātu administratīvo slogu. Latvija uzskata, ka Regulas priekšlikums neatspoguļo pietiekamu progresu šajā virzienā. Tieši pretēji – izmaksu atbilstības kontroles kopumā paredzēts spēcināt.

Latvija kopumā atbalsta negatīvo stimulu, kad tiek atcelta daļa no Eiropas Savienības fondu piešķīruma būtisku rezultātu neizpildes gadījumā, ja jau pirms plānošanas dokumentu izstrādes un īstenošanas uzsākšanas nodrošināt skaidrus un vienlīdzīgus šī principa ieviešanas nosacījumus.

Latvija negatīvi vērtē pozitīvo stimulu **-** obligātas 5% snieguma rezerves izveidi Eiropas Savienības līmenī. Tas veicinās dalībvalstis un reģionus uzstādīt vieglāk sasniedzamus mērķus, tādējādi mazinot Kohēzijas politikas efektivitāti. Tāpat plānošanas perioda beigās pieejamais relatīvi lielais finansējuma apjoms neveicinās šīs rezerves efektīvu un rezultatīvu izmantošanu.

* 1. **Citas Latvijas būtiskās intereses Kohēzijas politikas jautājumos.**

1. Latvijai nav pieņemams Eiropas Komisijas priekšlikums ieviest absorbcijas griestus 2,5% apmērā no Iekšzemes kopprodukta visām dalībvalstīm. Šāda absorbcijas griestu ieviešana nozīmē Kohēzijas politikas finansējuma samazinājumu atsevišķām mazāk attīstītajām valstīm, tajā skaitā Latvijai, un ir pretrunā Līguma par Eiropas Savienības darbību 174.pantam. Priekšlikums neatspoguļo patiesās absorbcijas spējas, ko dalībvalstis ir pierādījušas esošajā un iepriekšējos plānošanas periodos, un faktiski nozīmē Kohēzijas politikas finansējuma samazinājumu arī tām dalībvalstīm, kuras ir vienas no priekšzīmīgākajām Kohēzijas politikas finansējuma apgūšanā.
2. Latvija neatbalsta Partnerības līguma (*partnership contract*) kā jauna juridiska dokumenta (līguma formas) ieviešanu starp Eiropas Savienības dalībvalsti un Komisiju. Latvija ir apmierināta ar pašreizējo sadarbības modeli, proti, valsts stratēģisko ietvardokumentu.
3. Latvija neatbalsta regulā paredzēto iespēju apturēt kohēzijas politikas maksājumus dalībvalstīm, kas neievēro Eiropas Komisijas ieteikumus labot Partnerības līgumu un darbības programmas (makroekonomiskie nosacījumi).
4. Latvija neatbalsta Eiropas Komisijas ierosinājumu izveidot pastāvīgu Pārejas reģionu kategoriju Kohēzijas politikas ietvarā. Uzskatām, ka pastāvīgas dotācijas vairāk attīstītiem reģioniem uz konverģences reģionu rēķina nav ekonomiski pamatotas.

**Latvijas delegācija**:

Delegācijas vadītājs –

**Andris Vilks**, finanšu ministrs

Delegācijas dalībnieki –

**Ilze Juhansone,** ārkārtējā un pilnvarotā vēstniece Latvijas Republikas pastāvīgajā pārstāvniecībā Eiropas Savienībā

**Armands Eberhards,** valsts sekretāra vietnieks finanšu politikas jautājumos

**Iruma Kravale,** Finanšu ministrijas ES fondu stratēģijas departamenta direktora vietniece stratēģiskajos jautājumos

**Edīte Bērziņa,** Finanšu ministrijas nozares padomniece finanšu jautājumos

Finanšu ministrs A.Vilks

*2011.12.08. 16:37*

*1356*

*Ieva Valtmane*

*Eiropas Savienības fondu stratēģijas departamenta*

*Stratēģiskās plānošanas nodaļas vadītājas vietniece*

*Tālr.: 67083839; Fakss: 67095697*

*Ieva.Valtmane@fm.gov.lv*